Христо Ясенов
Лебедна песен

chitanka.info

В градината ми ябълките зреят,

че лятно слънце лъхна летен зной.

Приижда нощ, препълнена с покой,

и призраците скоро ще запеят.

Гори небето в своя звезден рой

и лунните властителки се смеят.

В градината ми ябълките зреят,

че лятна вечер вее упокой.

В градината ми ябълката рони

назреялите свои плодове.

Люлеят се натегналите клони

и сладка смърт ги гали и зове.

Целувайте ме, късни ветрове,

сред тия безнадеждни небосклони!

В градината ми ябълката рони

назреялите свои плодове.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.